
Draga deco,

U ovoj knjizi ćete upoznati neverovatni svet miševa i pacova! Da li ste znali da na svetu postoji više od 2.000 vrsta ovih malih stvorenja? Oni žive na svakom kontinentu osim na Antarktiku i igraju važnu ulogu u našem ekosistemu. Miševi i pacovi su pravi mali heroji prirode! Oni pomažu u širenju semena biljaka, što doprinosi rastu novih biljaka i šuma. Takođe su važni u ishrani mnogih drugih životinja. Bez njih, mnogi naši pernati prijatelji, zmije i druge životinje bi ostale bez hrane. Važno je da ih čuvamo i poštujemo njihov dom. Kao i svi mi i miševi i pacovi imaju svoju ulogu u svetu i pomažu prirodi da bude zdrava i u ravnoteži. Kroz ovu knjigu, nadam se da ćete naučiti koliko su posebni i koliko je važno da brinemo o svim bićima na našoj planeti. Uživajte u avanturi junaka ove knjige i zapamtite da i najmanji među nama mogu biti veliki heroji!

Sa puno ljubavi, 

Susanna D. Stark

CRKVENI MIŠ

"Bon jour Madame!", pozdravi stariji gospodin podižući jednom rukom šešir dok je pod miškom druge stiskao baguette.

Putem naidje visoka seoska kočija čiji su drveni točkovi bučno odzvanjali po kaldrmi.

Ratatouille se zaleti na drugu stranu ulice siguran da će uspeti da protrči konjima ispod nogu.

"Hej, Tui! Čekaj me! Znaš da ja ne mogu tako brzo!", viknu za njim njegov punačkiji, zadihani drugar.

Tui se spretno i za čas nadje sa druge strane ulice pa se okrete da sačeka svog drugara. 

Ovaj krene da trči za njim ali je to više ličilo na brzi hod nego na bilo kakvo trčanje. Uz to se upetlja konjima ispod kopita pa se ovi unervoziše i ustuknuše čim spaziše debelog pacova.

Jedan od njih se propne i zanjišta a zatim se ukopa u mestu.

Kočijaš se iznervira pa ustade i pucne bičem konju iznad glave: "Aller, aller!", pa stade da požuruje svoje mišićave brabante. On pogleda na kaldrmu popločanu ovećim granitnim kockama pa ugleda pacova kako krivuda levo desno. 

Zamahnu snažno bičem nekoliko puta pored konja ali ne uspe da potrefi pozamašnog glodara. 

Ovaj potraži spas iza prvog uličnog fenjera u nadi da kočijaš neće krenuti u potragu za njim.

Čim se pacov udaljio konji se propeše još jednom, graciozno se ispraviše pa nastaviše neometano svoj put. Kočijaš se zaljulja od trzaja pa se sruši na klupu ne ispuštajući uzde i bič iz ruku, pri tome psujući nešto nerazgovetno sebi u bradu.

"Hajde Rati, što se toliko zadržavaš? Ovako nikada nećemo stići kući.", opomene ga Tui.

Rati još uvek zadihan stoji prilepljen uz svetiljku sa okrenutim profilom ka putu.

"Sačekaj malo! Mi pacovi nismo tako brzi kao vi miševi.", pa se osloni dlanovima o kolena pokušavajući da dodje do daha.

"Nije tačno! Pacovi su čak i brži od nas miševa. Problem je što si se toliko ugojio da više ne možeš ni da hodaš.", pa odmeri svog najboljeg drugara od glave do pete.

"Vidiš da stalno vežbam.", odgovori mu misleći na hodanje po ulici pa izvadi iz džepa parče kroasana pa slasno zubima otkine parče.  Dok je mljackao on zatvori oči od užitka.

Tui ga pogleda sa nevericom pa zavrti glavom.

"Opet idemo kući po mraku a znaš da se mama brine.", reče posmatrajući čoveka koji se penjao lestvama na ulični kandelaber kako bi redom u svakom raspalio plamen. Znao je Rati dobro koliko se Tuijeva mama brine za njega. Voleo je i on Madame Suzette kao rodjenu majku a posebno je voleo njene kolače. 

"Oh, kako su samo njeni kolači slasni i fini.", stade Rati da mašta krenuvši za svojim drugarom koji je ponovo daleko odmakao.

Ljudi su se bezbrižno šetali po ulici razgledajući izloge ili bi sedeli u nekom od bistroa koji su sa svojim okruglim stolićima i kockastim stolnjacima podsećali na Pariz. Ispod njihovih nogu krivudali su po popločanim trotoarima njih dvojica ne obazirući se na poglede šetača. Dok su obilazili oko poslednjeg ugla na putu im se ispreči maleni bistro sa izlogom prepunih kolača i peciva. Rati se zaustavi ispred izloga pa se uzdigne na svoje dve zadnje noge. Prednje nožice zalepi na staklo pa se stade jezikom oblizivati. Prodavac je pakovao isečene kriške kolačića u kartonske kutijice sa natpisom "Zserbo" i vezivao kutijicu svetlo plavom mašnicom. Tui se vrati do njega pa ga povuče za rukav.

"Ostavi se sad' jela! Nemamo vremena za to."

Ovaj se nerado odvoji od stakla ali potrča za njim koliko mu je to salo na stomaku dozvoljavalo.

Zadihani stigoše konačno pred portu ogromne katedrale. Obojica podigoše glave kako bi bacili pogled na vrh njene kule pa se osetiše tako malim i beznačajnim u poredjenju sa njom. Katedrala Notre Dame je bila najveće i najlepše zdanje u čitavom Grassu. Nije mnogo miševa živelo u crkvi. Većina je sebi mogla priuštiti pristojan dom kod nekog trgovca pa čak i kod bogataša a u najgorem slučaju kod radnika koji su radili u lokalnoj parfimeriji i fabrici čokolade.

"Grasse ima najlepšu katedralu naširoko i nadaleko.", prošaputa Tui. 

To je valjda bila jedina činjenica koja ga je tešila što su bili obični, siroti crkveni miševi. Ko god je ismejavao njegovu probušenu i iscepanu odeću i nazivao ga crkvenim mišem on bi mu se odlučnim glasom pravdao da je on miš iz katedrale a to je nešto sasvim drugo. Katedrala je katedrala a ne obična crkva i tačka.

Tako siromašan nije se mogao pohvaliti da ima mnošvo prijatelja medju miševima ali neka, niko od njih mu ni ne treba kada ima svog drugara Ratija.

Kada bi ih vidjali obojicu zajedno na ulici još više bi ga ismevali ali on to ni najmanje nije uzimao srcu.

Imao je on prečeg posla nego da se bavi sa tim besposličarima.

Čim ugledaše sveštenika kako otključava velika drvena vrata oni potrčaše ka katedrali pa mu šmugnuše izmedju nogu.

Vincent Berengar beše stariji čovek, prost i jednostavan, večito izgubljen u svojim mislima pa ne primeti ovu dvojicu kako projuriše pored njega. On se okrene pa uz zaglušujuću škripu zatvori i zaključa ogromna crkvena vrata. Dok su trčali ka njegovim ličnim prostorijama obojica ne skidaše glave sa visokog svoda katedrale. Iako nije bio bogato oslikan, ceo prostor je odisao nečim veličanstvenim. Ogromni kipovi su krasili svodove na straničnim zidovima a pod je bio popločan crno belim granitnim pločama.

Za Ratija Tui nije bio siromašan i jadan crkveni miš kako su ga ostali miševi nazivali. A kako bi i mogao biti kada je živeo u kući dostojnoj kraljeva. Za njega je on živeo raskošno kao sam princ. Što se Ratija ticalo on nije mogao zamisliti boljeg drugara od njega. 

"Za tebe svaki miš živi kao princ jer ti živiš napolju na ulici.", odgovorio mu je jednom Tui na to.

"No, no, no! U kanalizaciji!", pravio se Rati pametan.

"To je još gore. Tamo je sve mokro i sve smrdi!", zavrti miš glavom.

Rati samo slegnu ramenima pa izvuče parče preostalog kroasana i odgrize parčence.

Stigavši konačno do vrata svoje kuće Tui ih odškrinu lagano pa virnu kroz otvor.

Izmedju dva debela zida beše oveći prostor koji su koristili za stanovanje.

Mama je upravo uspavljivala njegovu braću i sestre kojih je bilo ni manje ni više nego deset. 

Tui beše najstariji od njih a posle njega dodjoše na svet svi ostali.

To behu živahni i slatki mišići večito razigrani i nestašni. Već iz daleka ih je video ušuškane u krevetu dok im je mama čitala priču za laku noć. Ona ih stade redom prozivati po imenu kako bi obratili na nju pažnju: "Croissant, Baguette, Escargot, Tartare, Cassoulet, Raclette,  Biscuit,  Macaron, Tiramisu, Brioche." 

Bio je ustaljen običaj da miševi dobijaju imena po jelima koja je njihov domaćin imao na trepezi onoga dana kojeg su se rodili pa su odatle potekla i sva njihova imena.

Zato se njegova mama zvala Creppes Suzette a otac Souffle.  Nije bilo teško pogoditi šta se jelo toga dana kada su došli na ovaj svet.

"To je tako lepo. I ja bih voleo da imam neko ime isto tako kao i vi ali šta ću kada sam ja rodjen napolju na ulici.", snuždi se Rati a Tui je znao da mu je više bilo krivo što se ne zove po nekakvoj hrani nego što mu je bilo uopšte stalo do bilo kakvog imena.

"Zar ti se tvoje ime Rati ne svidja?"

"Oui, ali opet."

"Ni meni se ne svidja moje. Zamisli da se ti zoveš Ratatouille. Izlomiš jezik dok ga izgovoriš. Zato me je mama i prozvala Tui. Lakše ga je izgovoriti. Baš je znao Monsignore šta da ruča toga dana. Ali šta ćeš, takva je tradicija ma koliko bila besmislena."

Oni udjoše pokušavajući da budu što tiši ali ih Madame Suzette odmah primeti.

"Salut deco! Gde ste bili do sada? Zašto opet dolazite ovako kasno?", upita ih okrugla mišica pa se podboči rukama o bedra.

Ali ona se nikada nije ljutila na njih već je samo bila zabrinuta. Čak je i Ratija volela kao svog rodjenog sina jer je već odavno živeo sam na ulici i nije znao gde su mu roditelji.

Zato mu je često dozvoljavala da ruča i prespava kod njih.

Tuiu se nekada činilo da mu je on više kao brat nego drug jer se gotovo nikada nisu razdvajali.

"Sve postelje su već zauzete moraćete večeras negde drugde da se smestite.", pogleda ih ona setno iskrivivši obrve.

"D'accord!", uzvrati joj Rati sretan jer je to značilo da može i večeras da prespava kod njih.

Na kraju krajeva bilo gde unutra je još uvek udobnije od smrdljive i vlažne kanalizacije.

Ali problem sa mestom za spavanje nije postojao samo večeras. To je bilo tako svakoga dana već mesecima. Tačnije rečeno od onoga dana kada su došli na svet njegova braća i sestre. Ali on zbog toga nije bio tužan niti se na njih ljutio. Samo je ponekad bio pomalo izlomljen i neispavan. 

Njihova sirotinja je na žalost bila tako gorka da Tui nije imao svoj lični krevet pa je morao da se snadje za spavanje svaku noć ispočetka na nekom drugom mestu.

On ugleda sveštenikovu toplu, krznenu papuču koja je skliznula sasvim ispod kreveta pa se obojica tu zavukoše i prespavaše do jutra.

